Benny Engelbrecht (S), 2008-06-03:
Jeg vil indledningsvis takke ordførerne og ministeren for den gode debat.
Jeg har læst den berømte kogebog fra Miljøministeriet, og jeg er sikker på, at der ikke i den står en anbefaling af, at man drukner oppositionens forslag i positiv velvilje, men det kan måske være, at der er en ny version af kogebogen på vej.
Hvem ved?
Der er i hvert fald ikke nogen tvivl om, at der har været en meget positiv debat om dette forslag.
Jeg er også glad for de mange positive tilbagemeldinger.
Det ændrer selvfølgelig ikke ved, at vi har en udfordring i forhold til støj.
Mest konkret blandt ordførerne her har hr. Steen Gade vel været med sin formulering om, at der altså er penge i det her, at der med andre ord er en gulerod, er noget at komme efter.
Derfor ser jeg også frem til, at regeringen vil komme med et forslag senere på året.
Skulle man finde ud af at lade sig inspirere af nogle af de ganske udmærkede forslag - vi har jo hørt fra flere forskellige sider, at det er udmærkede forslag, vi er kommet med - er vi selvfølgelig også villige til at lægge vores bidrag til det.
Takket være det her forårs faglige aktioner har Slotspladsen her ude foran Christiansborg jo hyppigt været besøgt af demonstrationer, der med taler og musik har kunnet høres vidt omkring - også på den her talerstol og her i salen, selv om murene her på Christiansborg jo typisk er noget tykkere, end de almindeligvis er hjemme i folks stuer.
Hermed har vi også fået et eksempel i sådan den mere fredelige kategori på, at der er en del mennesker, der har lidt vanskeligt ved at få ro omkring sig.
Støjproblemer er en meget alvorlig sag - mere alvorlig end sang og musik på Slotspladsen her, mens Tinget holder møde.
Mange danskere er netop plaget af et støjniveau i deres privatbolig, som gør tilværelsen meget belastende.
Det er ikke nødvendigvis sådan, at man selv lægger mærke til det.
Det er typisk for netop støj, at man først lægger mærke til støjen, når den ikke er der.
Det er også dokumenteret, at omkring 150.000 boliger er ramt af støjforurening på et niveau over 65 dB.
Det svarer vel til, at omkring 300.000 mennesker dagligt er berørt af det.
Især er det boliger i hovedstadsområdet, der er støjplaget i den størrelsesorden.
Støjen har mange negative følger for menneskers sundhed og for boligernes værdi.
For nu at svare på hr. Per Ørum Jørgensens spørgsmål, som blev stillet tidligere, om lige præcis Frederiksberg Kommune og de initiativer, de har taget, er jeg meget sikker på, at Frederiksberg Kommune fortsat har mange store udfordringer på lige præcis støjområdet.
Jeg er helt sikker på, at Frederiksberg Kommune på ingen måde vil opfatte det som en straf, hvis man, som vi har foreslået, afsætter en pulje til kommunal støtte, sådan at de kan komme i gang med flere af deres projekter.
Et lydniveau på 65 dB svarer i øvrigt til, at man tager en dagligstue og rykker den ind på en travl banegård i mellemstørrelse.
Det opfatter langt de fleste naturligvis som meget generende.
Forslaget, som er fremsat af Socialdemokratiet, ligger i direkte forlængelse af de bestræbelser, den tidligere SR-regering gjorde på trafikstøjområdet.
Det mål når vi ikke.
Da VK-regeringen kom til, droppede den nemlig nærmest omgående de planlagte støjværnsprojekter til 200 mio. kr., og siden er antallet af støjplagede hjem ikke blevet reduceret.
Derfor genfremsætter vi vort beslutningsforslag fra forrige samling.
Det kom ikke til behandling på det tidspunkt, skal siges.
Forslaget pålægger regeringen at udarbejde og gennemføre en strategi, der kan nedbringe trafikstøjen i de mere end 150.000 boliger, der som nævnt er stærkt belastet af støj.
Vi ønsker flere støjskærme, jordvolde og mere støjsvag asfalt.
Bilfri bymidte og hastighedsbegrænsninger samt omflytning af tung trafik til større veje er også instrumenter, der kan tages i brug.
Målet er at nedsætte trafikstøjen til højst 55 dB og at reducere antallet af boliger med en trafiklarm på over 65 dB til 50.000 i år 2015.
Vi peger på at oprette en støjpulje på 100 mio. kr., som kan formindske trafikstøj fra statsveje gennem bysamfundene, og som kan bruges til støjsikring af kommunale veje i et samarbejde mellem stat og kommune, dog med en kommunal medfinansiering.
Pengene vil komme igen.
Som sagt, og som også hr. Steen Gade har sagt det, er det en god forretning, for vi kan se lavere sundhedsudgifter som følge af investeringerne.
Trafikstøj medfører en lang række alvorlige gener og helbredslidelser som forhøjet blodtryk og hovedpine, øget risiko for hjerte-kar-sygdomme, stress og søvnproblemer.
Hvis vi nu skal tale til menneskers pengepung, forringer trafikstøj en boligs værdi helt konkret.
Miljøstyrelsen fastslog i november 2006, at boligejerne bliver trykket på prisen, når trafikken buldrer forbi.
Priserne på lejligheder og huse falder ganske enkelt, hver gang støjbelastningen stiger med 1 dB. Så vi har både sundhedsmæssige og privatøkonomiske argumenter for at arbejde trafikstøjen ned.
Jeg vil endnu en gang takke især Enhedslisten, SF, De Radikale og Ny Alliance for deres imødekommenhed over for forslaget og deres tilkendegivelser i forhold til at ville støtte det.
Jeg hørte ikke mindst de positive kommentarer, som Dansk Folkepartis ordfører kom med til forslaget i sin korte tale.
Jeg kan forestille mig, at det mere skyldes taktiske hensyn end politisk uvilje, at man ikke vil støtte det fremsatte forslag.
Som nævnt håber jeg, at regeringen i sin længe ventede støjstrategiplan, som skulle komme til efteråret, vil medinddrage Socialdemokraterne og vores forslag og dermed den samlede opposition i sine tanker.